CELEX: 32010R0724
Language: lt
Date: 2010-08-12 00:00:00
Title: 2010 m. rugpjūčio 12 d. Komisijos reglamentas (ES) Nr. 724/2010, kuriuo nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės

13.8.2010   
            
            
               LT
            
            
               Europos Sąjungos oficialusis leidinys
            
            
               L 213/1
            
         KOMISIJOS REGLAMENTAS (ES) Nr. 724/2010
   2010 m. rugpjūčio 12 d.
   kuriuo nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 20 d. Tarybos reglamentą (EB) Nr. 1224/2009 nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 51 straipsnio 3 dalį,
   kadangi:
   
               (1)
            
            
               Reglamento (EB) Nr. 1224/2009 51, 52 ir 53 straipsniuose nustatytos valstybių narių vykdomo žvejybos nutraukimo realiuoju laiku taisyklės ir procedūros. Remiantis tokiomis nuostatomis, valstybės narės turi laikinai nutraukti žvejybą atitinkamoje zonoje, jei buvo pasiektas kritinis tam tikrų rūšių ar rūšių grupių sužvejotų žuvų kiekio lygis.
            
         
               (2)
            
            
               Europos Sąjungos ir Norvegijos 2009 m. liepos 3 d. raštu suderintose išvadose nustatytos žvejybos nutraukimo realiuoju laiku Šiaurės jūroje ir Skagerako sąsiauryje tvarka ir mėginių ėmimo atrankos metodika. Šios nuostatos į ES teisę buvo perkeltos Tarybos reglamentu (EB) Nr. 753/2009 (2), kuriuo keičiamas Reglamentas (EB) Nr. 43/2009, kuriuo 2009 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus .
            
         
               (3)
            
            
               Tokiu būdu į Reglamentą (EB) Nr. 43/2009 įtrauktos nuostatos taikomos atlantinėms menkėms, juodadėmėms menkėms, ledjūrio menkėms ir paprastiesiems merlangams, sužvejotiems bet kokia žvejybos įranga, išskyrus pelaginius tralus, gaubiamuosius tinklus, dreifuojančius tinklus ir kablius silkėms, skumbrėms, stauridėms žvejoti, dugnines gaudykles, dragas šukutėms gaudyti ir žiauninius tinklus. Be to, jose nustatyti, inter alia, įpareigojimai pakrančių valstybėms narėms dėl žvejybos nutraukimo realiuoju laiku sprendimų ir dėl informacijos, kuri turi būti pateikiama kitoms valstybėms narėms ir (arba) susijusioms trečiosioms šalims ir Komisijai.
            
         
               (4)
            
            
               Atsižvelgiant į tai, kad susijusios nuostatos nebetaikomos nuo 2010 m. sausio 1 d., būtina numatyti raštu suderintų išvadų perkėlimą išsamiomis Reglamento (EB) Nr. 1224/2009 51, 52 ir 53 straipsnius Šiaurės jūroje ir Skagerako sąsiauryje įgyvendinančiomis taisyklėmis.
            
         
               (5)
            
            
               Šiame reglamente numatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės remiantis Reglamento (EB) Nr. 1224/2009 51, 52 ir 53 straipsniais.
   2 straipsnis
   Taikymo sritis
   Šis reglamentas taikomas atlantinėms menkėms, juodadėmėms menkėms, ledjūrio menkėms ir paprastiesiems merlangams, sužvejotiems Šiaurės jūroje ir Skagerako sąsiauryje bet kokia žvejybos įranga, išskyrus
   
               a)
            
            
               pelaginius tralus, gaubiamuosius tinklus, dreifuojančius tinklus ir kablius silkėms, skumbrėms, stauridėms žvejoti;
            
         
               b)
            
            
               dugnines gaudykles;
            
         
               c)
            
            
               dragas šukutėms gaudyti;
            
         
               d)
            
            
               žiauninius tinklus.
            
         3 straipsnis
   Sąvokų apibrėžtys
   Šiame reglamente vartojamų sąvokų apibrėžtys:
   a)   TJTT (Tarptautinės jūrų tyrinėjimo tarybos) zonos– Tarybos reglamente (EEB) Nr. 3880/91 apibrėžtos zonos (3);
   b)   Skagerako sąsiauris– rajonas, kurio ribą vakaruose žymi linija, brėžiama nuo Hanstholmo švyturio iki Lindesnes švyturio, o pietuose – linija, brėžiama nuo Skageno švyturio iki Tistlarnos švyturio ir iš šio taško iki artimiausios Švedijos pakrantės vietos;
   c)   Šiaurės jūra– TJTT IV zona;
   d)   žvejybos operacija– veiksmas, apimantis laikotarpį nuo tinklo išmetimo iki jo ištraukimo.
   4 straipsnis
   Kritinis sužvejoto kiekio lygis
   1.   Kritiniu sužvejoto kiekio lygiu, kurį pasiekus būtų nutraukiama žvejyba realiuoju laiku, kaip tai nurodyta Reglamento (EB) Nr. 1224/2009 51 straipsnyje, turi būti laikomas toks lygis, kai iš viso per žvejybos operaciją sužvejoto 2 straipsnyje nurodytų keturių rūšių žuvų kiekio 15 % svorio sudaro žuvų jaunikliai.
   2.   Tačiau jei imtyje atlantinės menkės, palyginti su visu per žvejybos operaciją sužvejotu keturių rūšių žuvų kiekiu, yra daugiau kaip 75 %, kritiniu sužvejoto kiekio lygiu turėtų būti 10 % jauniklių kiekio svorio visame per žvejybos operaciją sužvejotų keturių rūšių žuvų kiekyje.
   5 straipsnis
   Žuvų jauniklių apibrėžtis
   Šiame reglamente sąvoka „žuvų jaunikliai“ reiškia
   
               —
            
            
               mažesnes nei 35 cm atlantines menkes,
            
         
               —
            
            
               mažesnes nei 30 cm juodadėmes menkes,
            
         
               —
            
            
               mažesnes nei 35 cm ledjūrio menkes,
            
         
               —
            
            
               mažesnius nei 27 cm paprastuosius merlangus.
            
         6 straipsnis
   Sužvejoto žuvų jauniklių kiekio apskaičiavimas
   1.   Siekiant apskaičiuoti sužvejoto žuvų jauniklių kiekį pagal Reglamento (EB) Nr. 1224/2009 51 straipsnio 2 dalį, pakrantės valstybė narė ir (arba) bendroje operacijoje pagal jungtinį veiksmų planą dalyvaujanti valstybė narė turi nustatyti rajonus, kuriuose yra susidariusi rizika, kad bus pasiektas kritinis sužvejoto kiekio lygis.
   2.   Pakrančių valstybė narė ir (arba) bendroje operacijoje pagal jungtinį veiksmų planą dalyvaujanti valstybė narė pagal 1 dalį nustatytuose rajonuose turi vykdyti kontrolę siekdamos nustatyti, ar žuvų jauniklių procentinis dydis nepasiekė kritinio lygio – to reikalaujama ir pagal jungtinius veiksmų planus.
   3.   Pakrančių valstybė narė ir (arba) bendroje operacijoje pagal jungtinį veiksmų planą dalyvaujanti valstybė narė, vykdydama 2 dalyje nurodytą kontrolę, turi:
   
               a)
            
            
               imti per žvejybos operaciją sužvejotų atlantinių menkių, juodadėmių menkių, ledjūrio menkių ir paprastųjų merlangų imtis ir išmatuoti jas laikydamosi I priedo nuostatų;
            
         
               b)
            
            
               kiekvieną imtį užregistruoti dokumentuose užpildydamos imčių ataskaitą, kaip nurodyta II priede, ir nusiųsti ją pakrantės valstybei.
            
         4.   Valstybės narės gali prašyti kitų šalių, atliekančių kontrolę atitinkamame rajone, už jas atlikti imčių ėmimą.
   5.   Atitinkama pakrantės valstybė narė nedelsdama savo interneto svetainėje paskelbia, kurioje pozicijoje ir kokiu laiku paimta 3 dalies a punkte nurodyta imtis bei paimtų jauniklių kiekį, išreikštą viso atlantinių menkių, juodadėmių menkių, ledjūrio menkių ir paprastųjų merlangų sužvejoto žuvų kiekio svorio procentine dalimi. Skelbiama tiek atskirų rūšių, tiek visų keturių rūšių procentinė dalis.
   7 straipsnis
   Žvejybos uždraudimas
   1.   Kai remiantis 6 straipsnio 3 dalies a punkte nurodyta imtimi nustatoma, kad žuvų jauniklių procentinis dydis pasiekė kritinį kiekį, susijusi valstybė narė turi uždrausti žvejybą susijusiame rajone su bet kokia žvejybos įranga, išskyrus:
   
               a)
            
            
               pelaginius tralus, gaubiamuosius tinklus, dreifuojančius tinklus ir kablius silkėms, skumbrėms, stauridėms žvejoti;
            
         
               b)
            
            
               dugnines gaudykles,
            
         
               c)
            
            
               dragas šukutėms gaudyti,
            
         
               d)
            
            
               žiauninius tinklus.
            
         pagal Reglamento (EB) Nr. 1224/2009 53 straipsnį.
   2.   Rajonas, kuriame žvejyba nutraukiama pagal 1 dalies nuostatas, nustatoma remiantis šiais kriterijais:
   
               a)
            
            
               rajone turi būti 4, 5 arba 6 jungiantys taškai;
            
         
               b)
            
            
               žvejybos operacijos arba operacijų vidurio taškas, kai imtys viršija kritinį kiekį, prilygsta rajono, kuriame uždrausta žvejyba, vidurio taškui;
            
         
               c)
            
            
               kai rajonas, kuriame uždrausta žvejyba, nustatomas pagal vieną imtį ir yra vandenyse, esančiuose toliau nei 12 mylių atstumu nuo valstybės narės bazinės linijos, jis turi būti 50 kvadratinių mylių ploto.
            
         3.   1 dalyje nurodytas žvejybos nutraukimas realiuoju laiku turi:
   
               a)
            
            
               įsigalioti praėjus 12 valandų po to, kai atitinkama valstybė narė priima sprendimą; ir
            
         
               b)
            
            
               taikomas 21 dieną, o pasibaigus šiam terminui automatiškai nebetaikomas nuo vidurnakčio suderintuoju pasaulio laiku (UTC).
            
         4.   Jei rajonas, kuriame žvejyba nutraukiama, apima kaimyninių trečiųjų šalių jurisdikcijai priklausančias zonas arba zonas, į kurias jos turi suverenias teises, pakrantės valstybė narė turi nedelsiant informuoti tas trečiąsias šalis.
   8 straipsnis
   Informavimas
   1.   Reglamento (EB) Nr. 1224/209 53 straipsnio 5 dalies tikslais pakrantės valstybė narė turi nedelsdama savo interneto svetainėje pateikti informaciją apie žvejybos nutraukimą realiuoju laiku pagal 7 straipsnį ir pranešti apie žvejybos nutraukimą realiuoju laiku:
   
               a)
            
            
               kiek įmanoma, netoli to rajono esantiems laivams;
            
         
               b)
            
            
               Komisijai;
            
         
               c)
            
            
               žvejybos stebėjimo centrams (toliau – ŽSC), kaip nurodyta Komisijos reglamento (EB) Nr. 2244/2003 (4) 3 straipsnyje, ir
            
         
               d)
            
            
               kitoms valstybėms narėms ir trečiosioms šalims, kurių žvejybos laivai turi teisę vykdyti veiklą susijusiame rajone.
            
         2.   Valstybės narės turi imtis būtinų priemonių, kad užtikrintų, jog jų ŽSC informuos laivus, plaukiojančius su tų valstybių vėliava, apie jiems taikomą draudimą žvejoti realiuoju laiku.
   3.   Reglamento (EB) Nr. 1224/209 53 straipsnio 6 dalies tikslais, Komisijai paprašius, susijusi pakrantės valstybė narė pateikia jai išsamias imčių ataskaitas ir dokumentus, kuriais grindžiamas pagal 7 straipsnį priimtas sprendimas nutraukti žvejybą realiuoju laiku.
   9 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. rugpjūčio 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 343, 2009 12 22, p. 1.
   
      (2)  OL L 214, 2009 8 19, p. 1.
   
      (3)  OL L 365, 1991 12 31, p. 1.
   
      (4)  OL L 333, 2003 12 20, p. 17.
   
      I PRIEDAS
      
         Imčių ėmimo metodika
      
      Imtys imamos ir išmatuojamos laikantis šių nuostatų:
      
                  1.
               
               
                  Jei įmanoma, imtys turėtų būti imamos ir išmatuojamos glaudžiai bendradarbiaujant su žvejybos laivo kapitonu ir jo įgula. Žvejybos laivo kapitonas ir jo įgula turėtų būti skatinami dalyvauti šiame procese. Be to, jie turėtų būti skatinami keistis visa informacija, kuri galėtų būti svarbi nustatant rajono, kuriame draudžiama žvejyba, ribas.
               
            
                  2.
               
               
                  Turėtų būti nustatomas visas žvejybos operacijos metu sužvejotų žuvų kiekis.
               
            
                  3.
               
               
                  Imtis imama tuo atveju, kai nustatoma, kad vienos žvejybos operacijos metu sužvejota ne mažiau kaip 300 kg atlantinių menkių, juodadėmių menkių, ledjūrio menkių ir paprastųjų merlangų.
                  
                              a)
                           
                           
                              Mažiausias imties dydis turi būti 200 kg atlantinių menkių, juodadėmių menkių, ledjūrio menkių ir paprastųjų merlangų.
                           
                        
                              b)
                           
                           
                              Imtis turi būti imama taip, kad būtų matyti sužvejoto kiekio sudėtis pagal keturias rūšis.
                           
                        
                              c)
                           
                           
                              Tam tikrais atvejais dėl sužvejoto kiekio dydžio imtis turėtų būti imama sužvejojimo pradžioje, viduryje ir pabaigoje.
                           
                        
            
                  4.
               
               
                  Apskaičiuojama kiekvienos rūšies žuvų jauniklių procentinė dalis ir visų keturių rūšių žuvų procentinė dalis.
               
            
                  5.
               
               
                  Imčių ataskaita deramai užpildoma iš karto po imties išmatavimo. Tada ataskaita siunčiama pakrantės valstybei.
               
            
   
      II PRIEDAS